Kymi Ring on 4,6 kilometriä pitkä. Mika Kallio koeajoi sen läpi. Video: Red Bull Content Pool

Tänä kesänä asvaltoidulla Kymi Ring -moottoriradalla ajetaan ensi maanantaina ja tiistaina ratamoottoripyöräilyn MotoGP-sarjan testiajot.

Itävaltalaisen KTM-tehdastiimin virallinen testikuljettaja Mika Kallio on yksi testiajoissa mukana olevista kuljettajista. Hän pääsi koeajamaan tuliterän moottoriradan jo perjantaina. Oheiselta videolta voi katsoa, kun hän ajaa radan läpi.

Kymenlaaksossa Iitissä sijaitseva Kymi Ring on Suomen ensimmäinen täysimittainen moottorirata, jolla luokituksen mukaan voitaisiin ajaa jopa Formula 1 -kilpailuja.

Radalla on 18 kaarretta, joista 9 kääntyy oikealle ja 9 vasemmalle. Pituutta radalla on 4,6 km ja korkeuseroa 20 metriä.

Iitin ensi viikon testiajoissa ovat mukana kaikki lajin kuninkuusluokassa kilpailevat valmistajat. Heitä edustaa testeissä kuusi kuljettajaa.

Tapahtumajärjestäjä Lahti Events odottaa, että testiajoja tulee seuraamaan kaikkiaan 5 000–10 000 ratamoottoripyöräilystä kiinnostunutta ihmistä.

Testiajot pohjustavat ratamoottoripyöräilyn MM-osakilpailua, joka on tarkoitus ajaa Iitissä heinäkuussa 2020.